Izvor materijala:

strukturirani tečaj i osposobljavanje pod nazivom "A satisfying school experience: Strategies and skills for teachers " u organizaciji Europass Teacher Academy

Autor: Lada Malinović, nastavnica Osnovne škole Višnjevac, Višnjevac

**Tri stila komunikacije – prepoznaj i uvježbaj**

Prirođena osobina čovjeka je pasivna ili agresivna komunikacija, dok se asertivna komunikacija mora naučiti, a istovremeno je najpotrebniji i najučinkovitiji način komunikacije.

Da bi učenici uočili razliku između ova 3 načina komunikacije te uvježbali na koji način asertivno komunicirati može se provesti iduća vježba.

**Cilj vježbe:**

Uočiti razlike između pasivne, agresivne i asertivne komunikacije.

Razvijati vještine asertivnog izražavanja mišljenja, osjećaja i potreba.

Učiti davati konstruktivnu povratnu informaciju.

**Tijek aktivnosti:**

**Uvod:**

Kratko objašnjenje triju komunikacijskih stilova:

*Pasivna komunikacija*: osoba ne izražava svoje mišljenje, osjećaje ili potrebe; povlači se ili podređuje drugima.

*Agresivna komunikacija*: osoba nameće svoje mišljenje i potrebe, često povisuje ton, kritizira ili vrijeđa.

*Asertivna komunikacija:* osoba jasno, otvoreno i s poštovanjem izražava svoje mišljenje i potrebe, uvažava sebe i druge.

**Rad u parovima:**

Učenici se podijele u parove.

Svaki par izvuče jednu situaciju i priprema tri kratke izvedbe:

*Pasivna reakcija*

*Agresivna reakcija*

*Asertivna reakcija*

Svaki par izvodi svoju situaciju pred razredom.

**Grupna rasprava i povratna informacija:**

Nakon izvedbe, ostali učenici komentiraju:

*Što su prepoznali kao pasivno/agresivno/asertivno?*

*Kako bi još poboljšali asertivnu komunikaciju u toj situaciji?*

Učitelj/ica daje smjernice i dodatne savjete.

**Primjeri situacija za glumu:**

Prijatelj ti stalno uzima stvari bez pitanja.

Netko te prekida dok govoriš na satu.

Nisi zadovoljan/na ocjenom koju si dobio/la.

Prijatelj te poziva na zabavu, ali ti ne želiš ići.

Netko se ruga tvojoj odjeći.

Tvoj par u projektu ne odrađuje svoj dio zadatka.

Izvor materijala:

strukturirani tečaj i osposobljavanje pod nazivom " A satisfying school experience: Strategies and skills for teachers " u organizaciji Europass Teacher Academy

Autor: Lada Malinović, nastavnica Osnovne škole Višnjevac, Višnjevac

**Safety net (sigurnosna mreža) – igra ledolomac**

Ledolomci su igre koje možemo iskoristiti na samom početku sata za “probijanje leda”, da s učenici bolje upoznaju, opuste i nauče nešto jedni o drugima.

Ovu vježbu možemo iskoristiti među učenicima koji se još ne poznaju kao način upoznavanja, ali i na početku školske godine da bi izgradili osjećaj zajedništva, sigurnosti i pripadnosti među učenicima.

**Cilj aktivnosti:**

Potaknuti otvorenost i međusobno povjerenje među učenicima.

Izgraditi osjećaj pripadnosti i podrške unutar razreda.

Omogućiti učenicima da izraze svoje osjećaje, nade i strahove.

Stvoriti simboličnu “mrežu sigurnosti” koja će ih podsjećati na zajedništvo.

**Potrebni materijali:**

Klupko vune

Škare

**Tijek aktivnosti:**

Učenici stoje u krugu. Učitelj/ica uzima klupko vune, drži njegov kraj u ruci i dijeli svoja razmišljanja: *"Ove godine me pomalo brine hoću li sve stići i hoće li svima biti ugodno. No veselim se novim prijateljstvima i zajedničkim uspjesima."*

Učitelj/ica baci klupko idućem učeniku, držeći kraj vune. Učenik zadržava dio vune u ruci i izgovara što ga brine u vezi nove školske godine i čemu se veseli. Zatim baca klupko sljedećem učeniku i proces se ponavlja dok svi ne sudjeluju.

Po potrebi potaknite učenike pitanjima poput:

*"Kako se osjećaš kad pomisliš na novu školsku godinu?"*

*"Što bi ti pomoglo da se osjećaš sigurnije?"*

Kako se klupko prebacuje, vuna se zateže i između učenika nastaje mreža. Na kraju, svi su fizički povezani vunom – simbolički predstavljajući sigurnosnu mrežu razreda.

**Refleksija:**

Učitelj/ica objašnjava značenje:

*"Ova mreža simbolizira naš razred. Svi smo povezani. Ako jedan dio pukne, ostali će to osjetiti. Ali kad se držimo zajedno, možemo se osloniti jedni na druge."*

*"U ovom razredu svaki je učenik važan. Nisi sam/sama. Možemo jedni drugima pomoći nositi i brige i radosti."*

**Završni korak – simbolična poruka:**

Svaki učenik odreže svoj dio vune.

Može ga zavezati oko ruke, spremiti u pernicu, zalijepiti na bilježnicu – kao podsjetnik da pripada mreži podrške.